“Sea breeze Uzbekistan” umummavsumiy kurort majmuasini barpo etish boʻyicha yirik investitsiya loyihasini amalga oshirish chora-tadbirlari toʻgʻrisida
(resolution, 2025-08-01)

Oʻzbekiston Respublikasi Yer kodeksining 9 va 24-moddalari hamda Vazirlar Mahkamasining 2021-yil 21-sentabrdagi 592-son qarori bilan tasdiqlangan Yirik investitsiya loyihasini amalga oshirish uchun eng yaxshi taklifni tanlab olishning maʼmuriy reglamentiga muvofiq, respublikada ichki va tashqi turizm uchun qulay sharoitlar yaratish, yangi arxitektura va texnik yechimlarni joriy etish orqali zamonaviy kurort barpo etish, shuningdek, biznes, moliyaviy va turistik infratuzilmalarni jadal rivojlantirishni taʼminlash maqsadida Vazirlar Mahkamasi qaror qiladi: 1. Quyidagilar: Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi tomonidan Toshkent viloyati Boʻstonliq tumani hududidagi 577 gektar yer maydonida qiymati 5 mlrd AQSH dollarini tashkil etadigan umummavsumiy kurort majmuasini barpo etish boʻyicha yirik investitsiya loyihasini amalga oshirish yuzasidan “Agalarov Development” MCHJ (Ozarbayjon) ishtirokidagi “Sea Breeze Uzbekistan” masʼuliyati cheklangan jamiyat shaklidagi qoʻshma korxona (keyingi oʻrinlarda — “Sea Breeze Uzbekistan” MCHJ)ning takliflari eng yaxshi taklif sifatida tanlab olingani; ushbu loyihaning bosh rejasini tezkor va sifatli ishlab chiqish maqsadida “Scott Brownrigg” kompaniyasi (Buyuk Britaniya) jalb etilib, amaliy ishlar boshlab yuborilgani maʼlumot uchun qabul qilinsin. 2. Toshkent viloyati hokimligi Qishloq xoʻjaligi vazirligi bilan birgalikda ushbu qarorga 1-ilovada keltirilgan qishloq xoʻjaligiga moʻljallangan yer uchastkalari boʻyicha bosqichma-bosqich amaldagi yer egalari, foydalanuvchilari va ijarachilarining yer uchastkasiga boʻlgan huquqlari belgilangan tartibda bekor qilinishini, tuman hokimligining tasarrufida boʻlgan boʻsh turgan yer uchastkasi sifatida hisobga olinishini hamda yer toifasini oʻzgartirish maqsadida Qishloq xoʻjaligiga moʻljallangan va oʻrmon fondi yerlarining yer fondi toifalarini oʻzgartirish masalalarini koʻrib chiqish boʻyicha Hukumat komissiyasiga kiritib borilishini taʼminlasin. 3. Toshkent viloyati Boʻstonliq tumani hududidagi ushbu qarorga 1-ilovaga muvofiq 577 gektar yer uchastkasining Boʻstonliq tumani hokimligi tasarrufiga qaytarilgan va boʻsh turgan yer uchastkasi sifatida hisobga olingan qismlari, yer uchastkalarining toifasi oʻzgartirilganidan soʻng “Sea Breeze Uzbekistan” MCHJga ijara muddati tugagandan keyin yangi muddatga uzaytirish boʻyicha ustuvor huquq bilan 25 yilga toʻgʻridan-toʻgʻri ijaraga berilsin. 4. Belgilansinki, “Sea Breeze Uzbekistan” MCHJ: ijaraga berilayotgan yer uchastkasida 2025 — 2035-yillarda umumiy qiymati 5 mlrd AQSH dollari boʻlgan “Sea breeze Uzbekistan” umummavsumiy kurort majmuasini barpo etish boʻyicha yirik investitsiya loyihasini amalga oshiradi; 577 gektar yer uchastkasi unga ijaraga berilgandan soʻng, 25 yilga ijaraga olish huquqining baholovchi tashkilot tomonidan aniqlangan bozor qiymati — 1,7 trln soʻmga 0,01 kamaytiruvchi koeffitsiyent qoʻllangan holda yakuniy 17 mlrd soʻm miqdoridagi mablagʻni 5 yil davomida boʻlib-boʻlib toʻlash majburiyatini oladi; yer uchastkalarini tasdiqlangan master-reja asosida lotlarga boʻlgan holda, har bir yer uchastkasi boʻyicha oʻz huquqlari va majburiyatlarini notarial tartibda kelishiladigan shartlar asosida va Oʻzbekiston Respublikasining Yer kodeksida belgilangan tartibda boshqa shaxsga oʻtkazishi (qayta ijaraga berishi) mumkin. 5. Investitsiyalar, sanoat va savdo vazirligi, Toshkent viloyati hokimligi hamda “Chorvoq” turistik-rekreatsion zonasi direksiyasi ikki oy muddatda “Sea Breeze Uzbekistan” MCHJ bilan ushbu qarorda belgilangan shartlar asosida investitsiya bitimi tuzilishini taʼminlasin. Bunda quyidagilar nazarda tutilsin: a) loyihani ekologik talablarga rioya qilgan holda amalga oshirish, shu jumladan, loyihani amalga oshirish davrida va loyiha ishga tushgandan keyin chiqindi hamda oqova suvlarning Chorvoq suv ombori va Chirchiq daryosiga tashlanishiga yoʻl qoʻymaslik, oqova suvlarni Chirchiq shahri oqova suvlarni tozalash inshootiga yoʻnaltirish choralarini koʻrish “Sea Breeze Uzbekistan” MCHJning asosiy majburiyatlaridan biri etib belgilanadi. Bunda ushbu talabga rioya etmaslik loyihani toʻxtatishga va yerga boʻlgan ijara huquqining bekor qilinishiga asos boʻladi; b) “Sea Breeze Uzbekistan” MCHJ loyiha doirasida quyidagi huquqlarga ega boʻladi: umummavsumiy kurortni barpo etish boʻyicha tarmoq rejalari hamda manzilli dasturlarni ishlab chiqish; istisno tariqasida, loyihani amalga oshirish doirasida 2029-yil 31-dekabrga qadar qurilish-montaj ishlarini loyiha-smeta hujjatlarini ishlab chiqish bilan bir vaqtda amalga oshirish; loyiha hududini rivojlantirishni rejalashtirish boʻyicha tegishli hujjatlarga boʻlgan talablarni mustaqil ravishda belgilash va tasdiqlash; loyiha hududida barpo etiladigan obyektlarga qoʻyiladigan asosiy talablarni mustaqil belgilash; kommunal boshqarish, investitsiya faoliyati, marketing, baholash, geologiya-qidiruv, topografik suratga olish, bino va inshootlarning texnik holatini tekshirish xizmatlarini koʻrsatish; umummavsumiy kurort hududida isteʼmolchilarga koʻrsatiladigan kommunal xizmatlar tariflarini Vazirlar Mahkamasi bilan kelishgan holda belgilash; umummavsumiy kurortni barpo etish davrida investorlarga shartnoma asosida servis, sanitariya-gigiyena, muhandislik-kommunikatsiya xizmatlarini koʻrsatish hamda ularni transport infratuzilmasi obyektlari va yordamchi inshootlar bilan taʼminlashni tashkil qilish; yer uchastkalarini tasdiqlangan master-reja asosida lotlarga boʻlgan holda, har bir yer uchastkasi boʻyicha oʻz huquqlari va majburiyatlarini notarial tartibda kelishiladigan shartlar asosida va Oʻzbekiston Respublikasining Yer kodeksida belgilangan tartibda boshqa shaxsga oʻtkazish (qayta ijaraga berish); v) “Sea Breeze Uzbekistan” MCHJ loyiha doirasida quyidagi vazifalarni bajaradi: yetakchi xorijiy va mahalliy loyiha tashkilotlarini jalb qilgan holda rivojlangan mamlakatlarda muvaffaqiyatli sinovdan oʻtgan amaliyotlar va ekologik talablar asosida umummavsumiy kurort hududini rivojlantirish rejalari (master-reja), tarmoq rejalari hamda manzilli dasturlarini ishlab chiqish; umummavsumiy kurort hududida loyihalarni amalga oshirish boʻyicha investorlar bilan muzokaralar olib borish, salohiyatli investorlarni tanlash, ular bilan investitsiya va ijtimoiy majburiyatlarni belgilagan holda bitimlar tuzish va ularning ijrosini nazorat qilish; umummavsumiy kurort hududida loyiha-qidiruv va qurilish-montaj ishlarini amalga oshirish boʻyicha alohida texnik shartlarga amal qilish toʻgʻrisida bitimlar tuzish va ularning ijrosi ustidan monitoring qilib borish; zamonaviy uy-joylar barpo etish ishlariga katta tajribaga ega boʻlgan mahalliy va xorijiy kompaniyalarni jalb qilish, ularga zamonaviy uslublar, energiya-tejamkor texnologiyalar va qurilish materiallarini qoʻllash yuzasidan majburiy koʻrsatmalar berish; qurilishga salohiyatli investorlar, xususan, xorijiy investorlarni jalb etish maqsadida mahalliy va xorijiy ommaviy axborot vositalari orqali, shuningdek, Internet jahon axborot tarmogʻida taqdimot tadbirlarini va keng reklama kampaniyasini tashkil etish; muhandislik-kommunikatsiya tarmoqlari va transport infratuzilmasini qurish uchun infratuzilma toʻlovini toʻlash. 6. Toshkent viloyati hokimligi “Sea Breeze Uzbekistan” MCHJ bilan birgalikda ushbu qarorga 1-ilovada koʻrsatilgan yer uchastkalari doirasida: a) yerga boʻlgan huquqlar belgilangan tartibda bekor qilinganidan keyin tegishli yerlarning boʻsh turgan yer sifatida hisobga olinishini; b) Boʻstonliq tumani hokimi va “Sea Breeze Uzbekistan” MCHJ oʻrtasida mazkur qarorda va investitsiya bitimida nazarda tutilgan shartlar asosida yer ijara shartnomalari tuzilishini taʼminlasin. Bunda yer egalari, yerdan foydalanuvchilar va yer uchastkalari ijarachilariga yetkazilgan zararlar Toshkent viloyati mahalliy budjetiga “Sea Breeze Uzbekistan” MCHJ tomonidan ajratiladigan 5 mln AQSH dollari miqdoridagi mablagʻlar hamda qonunchilikda taqiqlanmagan boshqa manbalar hisobidan qoplanadi. 7. “Chorvoq” turistik-rekreatsion zonasi direksiyasi ikki hafta muddatda “Sea Breeze Uzbekistan” MCHJga “Chorvoq” turistik-rekreatsion zonasi ishtirokchisi maqomi berilishini taʼminlasin. 8. Belgilansinki: a) umummavsumiy kurortni barpo etish boʻyicha loyihalarni amalga oshirish doirasida yer uchastkasini ijaraga (qayta ijaraga) olgan tashkilot tomonidan obyekt qurilish hajmining har bir kvadrat metri uchun mutanosib ravishda 50 AQSH dollari ekvivalenti miqdorida ijtimoiy ahamiyatga ega obyektlar hamda muhandislik-kommunikatsiya tarmoqlari va transport infratuzilmasini (bosh rejada belgilangan yerosti avtoturargohi, texnik xonalar, shuningdek, davlat ijtimoiy obyektlarini oʻz ichiga olmaydigan “qurilish maydoni”) qurish uchun infratuzilma toʻlovi toʻlanadi; b) infratuzilma toʻlovi loyiha doirasida barpo etilayotgan har bir obyekt foydalanishga qabul qilingunga qadar toʻliq “Chorvoq” turistik-rekreatsion zonasi direksiyasining shaxsiy gʻazna hisobvaragʻiga toʻlanadi; v) “Sea Breeze Uzbekistan” MCHJga ijaraga beriladigan yer uchastkalari uchun qishloq xoʻjaligi va oʻrmon xoʻjaligi ishlab chiqarishi nobudgarchiliklarining oʻrnini qoplash boʻyicha toʻlovlar mazkur bandda nazarda tutilgan infratuzilma toʻlovlari hisobidan “Chorvoq” turistik-rekreatsion zonasi direksiyasi tomonidan besh yil davomida har yili teng ulushlarda boʻlib-boʻlib toʻlanadi; g) “Chorvoq” turistik-rekreatsion zonasi direksiyasiga mazkur bandda nazarda tutilgan infratuzilma toʻlovlaridan tushgan mablagʻlarni hamda Togʻli va olis hududlarda turistik infratuzilmani rivojlantirish jamgʻarmasi mablagʻlarini quyidagi maqsadlarda sarflash huquqi beriladi: ijtimoiy ahamiyatga ega obyektlar, muhandislik-kommunikatsiya tarmoqlari, irrigatsiya, melioratsiya va transport infratuzilmasini loyihalashtirish va 6,8 million metr kvadrat quvvatga yetadigan muhandislik tarmoqlarini qurish bilan bogʻliq ishlarni moliyalashtirish; mutaxassislarni, shu jumladan, yuqori malakali mutaxassislar, xorijiy ekspertlar va xorijda yashaydigan vatandoshlarni jalb etish hamda ularga haq toʻlash; d) loyiha hududida joylashgan jismoniy va yuridik shaxslarga tegishli koʻchmas mulk obyektlari (qishloq xoʻjaligi va oʻrmon xoʻjaligi yer uchastkalaridan tashqari) “Sea Breeze Uzbekistan” MCHJ tomonidan ularning mulkdorlari bilan kelishuv asosida sotib olinadi; e) “Sea Breeze Uzbekistan” MCHJga qurilish loyiha obyektlarini barpo etish uchun qoʻshimcha salohiyatli investorlarni jalb etishga ruxsat beriladi; j) tasdiqlangan bosh reja va tarmoq jadvaliga muvofiq qurilish muddatlari buzilgan taqdirda, aniqlangan huquqbuzarliklar boʻyicha talabnoma taqdim etilgan kundan boshlab, oʻn ikki oy ichida bartaraf etilmagan holatda, yer uchastkalari boʻyicha ijara (qayta ijara) shartnomalari bekor qilinadi; z) qurilishi keyingi bosqichlar uchun moʻljallangan zaxira sifatida olib qoʻyilgan va foydalanilmayotgan yer uchastkalari hududida yerdan foydalanishda huquqbuzarliklar aniqlangan taqdirda qonunchilik hujjatlarida belgilangan tartibda ushbu yer uchastkalari qaytariladi. Bunda loyihani amalga oshirish uchun sarflangan mablagʻlar qoplab berilmaydi; i) “Sea Breeze Uzbekistan” MCHJ murojaatiga muvofiq yashil maysalarni kesish va yashil maydonlarni qayta tiklash ishlari Oʻrmon va yashil hududlarni koʻpaytirish, choʻllanishga qarshi kurashish agentligi tizimidagi tashkilotlar tomonidan amalga oshiriladi. 9. Investitsiyalar, sanoat va savdo vazirligi 2026-yil 1-yanvarga qadar avtomobil yoʻllari, ichimlik va oqova suv taʼminoti, elektr energiyasi, tabiiy gaz va aloqa tarmoqlarini qurish hamda Chorvoq suv ombori hududida koʻprik (vantoviy) qurish maqsadida xalqaro moliya institutlari kreditlarini va davlat-xususiy sheriklik asosida investorlar mablagʻlarini jalb etish choralarini koʻrsin. 10. Ekologiya, atrof-muhitni muhofaza qilish va iqlim oʻzgarishi vazirligi: a) Qurilish va uy-joy kommunal xoʻjaligi vazirligi bilan birgalikda loyihani amalga oshirishda: suvni muhofaza qilish zonalari va sohilboʻyi mintaqasiga qoʻyilgan talablarga rioya qilinishi; muhofaza qilinadigan tabiiy hududlar, suvni muhofaza qilish va sanitariya zonalarida qurilish ishlarini olib bormaslik; Chorvoq suv omboriga oqova suvlarni tashlashga yoʻl qoʻymaslik boʻyicha qatʼiy nazorat oʻrnatsin; b) Bosh prokuratura bilan hamkorlikda: Chorvoq suv omborining akvatoriyasiga, uning muhofaza zonasi hududiga maishiy, sanoat chiqindilari va oqova suvlar tashlanishining oldini olish maqsadida doimiy va har tomonlama nazorat oʻrnatilishini taʼminlasin hamda atrof-muhitning ifloslanishini bartaraf etish, sanitariya-ekologik meʼyorlarga rioya qilinishi va sogʻlom ekologik muhitni saqlash boʻyicha qatʼiy choralar koʻrsin; Kadastr agentligi bilan birgalikda Chorvoq suv ombori atrofidagi hududlarda bino va inshootlarni, shu jumladan, yangi qurilayotganlarini xatlovdan oʻtkazib, ularning ekologik talablarga muvofiq qurilmagani va atrof-muhitni ifloslantiruvchi holatlar aniqlangan taqdirda, ularni bartaraf etishni hamda aybdor shaxslarga nisbatan qonuniy choralar koʻrilishini taʼminlasin; v) “Sea Breeze Uzbekistan” MCHJ bilan birgalikda bir oy muddatda Toshkent viloyati Boʻstonliq tumanida umummavsumiy kurort barpo etish loyihasi quriladigan hududda mavjud daraxtlarni xatlovdan oʻtkazsin hamda xatlov natijalariga koʻra, qurilishosti hududlariga toʻgʻri kelayotgan daraxtlarni qimmatbaho, kam qimmatli va nobud boʻlgan toifalarga ajratsin. Bunda “Sea Breeze Uzbekistan” MCHJga: qimmatbaho daraxtlarni umummavsumiy kurort barpo etish loyihasiga asosan tashkil etilayotgan yashil zonalarga yoki oʻrmon fondining boshqa yerlariga koʻchirishga; kam qimmatli daraxtlarni boshqa hududga koʻchirish yoki daraxt kesganlik uchun toʻlovni amalga oshirmasdan bir tup kesilgan daraxt oʻrniga kompensatsiya sifatida tuproq-iqlim sharoitiga mos 5 — 7 yillik 10 tup koʻchat ekishga; nobud boʻlgan daraxtlarni belgilangan tartibda kesishga ruxsat berilsin. 11. “Sea breeze Uzbekistan” umummavsumiy kurort majmuasini barpo etish boʻyicha respublika ishchi guruhi 2-ilovaga muvofiq tarkibda tashkil etilsin. Respublika ishchi guruhiga loyihani amalga oshirish doirasida yuzaga keladigan barcha tashkiliy masalalarni tezkorlik bilan hal qilish vazifasi yuklansin. 12. Respublika ishchi guruhi, Investitsiyalar, sanoat va savdo vazirligi, Toshkent viloyati hokimligi Vazirlar Mahkamasining 2021-yil 21-sentabrdagi 592-son qarori bilan tasdiqlangan Yirik investitsiya loyihasini amalga oshirish uchun eng yaxshi taklifni tanlab olishning maʼmuriy reglamentida belgilangan tartibda “Sea breeze Uzbekistan” MCHJ tomonidan investitsiya majburiyatlari bajarilishini monitoring qilib borsin. 13. Bosh prokuror oʻrinbosari S.I. Samadovga loyihaning shaharsozlik va ekologik talablar asosida amalga oshirilishini taʼminlash yuzasidan qatʼiy prokuror nazoratini oʻrnatish tavsiya etilsin. 14. Belgilansinki, “Sea Breeze Uzbekistan” MCHJ va boshqa investorlar tomonidan mazkur qarorda belgilangan investitsiya majburiyatlari bajarilmagan va yer ijara shartnomasida nazarda tutilgan talablarga rioya qilinmagan taqdirda, shuningdek, Oʻzbekiston Respublikasi Yer kodeksining 36-37-moddalarida nazarda tutilgan hollarda, yer uchastkasini ijaraga olish huquqi bekor qilinadi. 15. Oʻzbekiston Respublikasi Bosh vaziri oʻrinbosari J.A. Xodjayev: ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov hamda Bosh prokuror oʻrinbosari S.I. Samadov bilan birgalikda investitsiya bitimida belgilangan majburiyatlarning bajarilishi ustidan nazorat qilishga shaxsan masʼul etib belgilansin; ikki oy muddatda Chorvoq suv omboriga tutash aholi hududining kengayishi va rivojlanishini inobatga olgan holda, kelajakda ushbu hududlarning infratuzilmasini rivojlantirish, shu jumladan, ularni ichimlik va oqova suv, elektr va aloqa tarmoqlari bilan taʼminlash yuzasidan Oʻzbekiston Respublikasi Prezidenti Administratsiyasiga taklif kiritsin. 16. Mazkur qarorning ijrosini samarali tashkil qilishga masʼul etib investitsiyalar, sanoat va savdo vaziri L.Sh. Kudratov, ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov hamda Toshkent viloyati hokimi Z.T. Mirzayev belgilansin. 17. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari J.A. Xodjayev zimmasiga yuklansin.